
PARLAMENTUL ROMÂNIEI

CAMERA DEPUTAŢILOR

	COMISIA JURIDICĂ, 

DE DISCIPLINĂ ŞI IMUNITĂŢI
	
	Bucureşti,  23.09.2005
Nr.  P.L.X. 327


RAPORT
asupra proiectului de Lege  privind  respingerea Ordonanţei  de urgenţă a 
Guvernului nr.99/ 2005 pentru modificarea şi completarea  Legii nr. 3/2000 
privind organizarea şi desfăşurarea referendumului


În conformitate cu prevederile art. 89 şi 108 din Regulamentul Camerei Deputaţilor, Comisia juridică, de disciplină şi imunităţi a fost sesizată spre dezbatere, în fond, în procedură de urgenţă, cu proiectul de Lege  privind  respingerea Ordonanţei  de urgenţă a Guvernului nr.99/ 2005 pentru modificarea şi completarea  Legii nr. 3/2000 privind organizarea şi desfăşurarea referendumului, trimis cu adresa nr. P.L.X.327 din 29 iulie  2005 şi înregistrat sub nr. 31/ 636 din 29 iulie 2005.
Potrivit prevederilor art. 75 din Constituţie şi art. 86 alin.(3) pct.2, lit.f) din Regulamentul Camerei Deputaţilor, Camera Deputaţilor este  Cameră decizională.

Senatul, în calitate de primă  Cameră sesizată,  în şedinţa din 28 iulie 2005, a adoptat proiectul de lege pentru respingerea Ordonanţei de urgenţă a Guvernului nr.99/2005.
Comisia pentru administraţie  publică, amenajarea teritoriului şi echilibrul ecologic, cu avizul nr.26/286 din 7 septembrie 2005,a avizat favorabil cu amendamente, proiectul de lege .

Comisia pentru drepturile omului,culte şi problemele minorităţilor naţionale, cu avizul nr.25/793 din 7 septembrie 2005, a avizat favorabil proiectul de lege, în forma adoptată de Senat. 
                 Consiliul Legislativ  a avizat favorabil proiectul ordonanţei de urgenţă a Guvernului , conform avizului nr. 31/946 din 15.07.2005.

                  Proiectul de lege supus dezbaterii are ca obiect de reglementare  respingerea Ordonanţei de urgenţă a  Guvernului nr.99/2005 pentru modificarea şi completarea  Legii nr. 3/2000 privind organizarea şi desfăşurarea referendumului. Ordonanţa de urgenţă a Guvernului nr.99/2005 are în vedere modificarea şi completarea Legii nr.3/2000 privind organizarea şi desfăşurarea referendumului, cu modificările şi completările ulterioare, în sensul de a se extinde sfera problemelor de interes naţional pentru care poporul îşi exprimă voinţa prin referendum. În acest scop, vor fi considerate probleme de interes naţional, în sensul art. 11 din lege, adoptarea unor măsuri privind strategia de dezvoltare socială, precum şi adoptarea unor decizii politice deosebite cu privire la „reforma justiţiei şi combaterea corupţiei”.

În conformitate cu prevederile art.60 din Regulamentul Camerei Deputaţilor,  membrii  Comisiei juridice  au analizat proiectul de lege în şedinţa din 23 septembrie 2005. La lucrările Comisiei a participat, în calitate de invitat, doamna secretar de stat Kibedi Katalin Barbara din partea Ministerului Justiţiei. La acest proiect de lege s-a depus un  amendament scris, formulat de către deputaţii Florin Iordache, Titus Corlăţean şi Valeriu Zgonea. De asemenea, în timpul dezbaterilor, s-au formulat amendamente orale de către domnul deputat Buda Daniel. 


 La dezbaterea acestui proiect de lege au participat 15 deputaţi din totalul de 25 de membri ai Comisiei juridice.

În raport de obiectul şi conţinutul său, proiectul de lege face parte din categoria legilor organice.
 
 
În urma dezbaterii, constatându-se că prevederile ordonanţei nu se justifică, membrii comisiei au hotărât, cu unanimitate de voturi, ca proiectul de Lege pentru  respingerea Ordonanţei  de urgenţă a Guvernului nr.99/ 2005 pentru modificarea şi completarea Legii nr.3/2000 privind organizarea şi desfăşurarea referendumului, să fie supusă spre dezbatere şi adoptare plenului Camerei Deputaţilor, în forma adoptată de Senat. 
 
Amendamentele scrise  sau formulate oral, care au fost respinse, sunt redate în anexa la prezentul raport.
 Anexa
AMENDAMENTE RESPINSE:

	Nr.

crt.
	Text iniţial
	Text propus de Comisie

( autorul amendamentului)
	Motivarea
1. Argumente pentru susţinere

2. Argumente pentru respingere

	1.
	Titlul legii

        Lege pentru respingerea Ordonanţei de urgenţă a Guvernului nr.99/2005 pentru modificarea şi completarea Legii nr.3/2000 privind organizarea şi desfăşurarea referendumului.


	Titlul legii

        Lege pentru aprobare Ordonanţei de urgenţă a Guvernului nr.99/2005 pentru modificarea şi completarea Legii nr.3/2000 privind organizarea şi desfăşurarea referendumului.

       Autor: deputat Buda Daniel.

	      1. Este necesară aprobarea Ordonanţei de urgenţă şi,  ca atare, se impune modificarea titlului legii.
      2. Prin vot, amendamentul a fost respins, menţinându-se titlul  legi,  astfel cum a fost adoptat de Senat.

	2.
	      Articol Unic. – Se respinge Ordonanţa de urgenţă a Guvernului nr.99 din 14 iulie 2005 pentru modificarea şi completarea Legii nr.3/2000 privind organizarea şi desfăşurarea referendumului, publicată în Monitorul Oficial al României, Partea I, nr.643 din 20 iulie 2005.
	        Articol Unic. – Se aprobă Ordonanţa de urgenţă a Guvernului nr.99 din 14 iulie 2005 pentru modificarea şi completarea Legii nr.3/2000 privind organizarea şi desfăşurarea referendumului, publicată în Monitorul Oficial al României, Partea I, nr.643 din 20 iulie 2005.
       Autor: deputat Buda Daniel.
	       1. Este necesară aprobarea Ordonanţei de urgenţă şi,  ca atare, se impune modificarea titlului legii.
      2. Prin vot, amendamentul a fost respins, menţinându-se articolul  unic, astfel cum a fost adoptat de Senat.

	3.
	     (Text din Legea nr.3/2000 privind organizarea şi desfăşurarea referendumului)
       Art.10 – Demiterea Preşedintelui României este aprobată, dacă a întrunit majoritatea voturilor cetăţenilor  înscrişi în listele electorale.
	       Articolul 10 va avea următorul cuprins:
       „Art.10 – Demiterea Preşedintelui României este aprobată, dacă a întrunit majoritatea voturilor valabil exprimate la nivelul ţării.” 
       Autor: deputaţii Florin Iordache, Titus Corlăţean şi Valeriu Zgonea.

	1. Înlăturarea discrepanţelor între  procedura de  desfăşurare a referendumului pentru demiterea Preşedintelui României şi cea a referendumului pentru consultarea asupra celorlalte probleme  de interes naţional.
2. Prin vot, amendamentul a fost respins, având în vedere  că prin acest proiect de lege s-a respins ordonanţa.


PREŞEDINTE,                                                                         SECRETAR.

                              Sergiu Andon
Consilier
Dr. Corneliu Manda

